b'\n_START_ARTICLE_\nApple Pay\n_START_PARAGRAPH_\nApple Pay er en digital pung samt en mobilbetalingstjeneste udviklet af Apple. Tjenesten lader brugere foretage betalinger ved brug af iPhone 6, iPhone 6 Plus, iPhone SE og senere modeller, Apple Watch-kompatible enheder (iPhone 5 og senere modeller), iPad Air 2, iPad Pro, iPad Mini 3 og senere modeller samt Mac-computere. Apple Pay kr\xc3\xa6ver ikke Apple Pay-specifikke kontaktl\xc3\xb8se betalingsterminaler, men arbejder sammen med eksisterende kontaktl\xc3\xb8se terminaler.\n_START_SECTION_\nApple Pay i Danmark\n_START_PARAGRAPH_\nVed offentligg\xc3\xb8relsen af Apples perioderegnskab for 3. kvartal (Q3) den 1. august 2017, meddelte Apple, at de ville lancere Apple Pay i Sverige, Danmark og Finland i slutningen af \xc3\xa5ret. I midten af oktober m\xc3\xa5ned begyndte der at florere rygter omkring en skandinavisk lancering den 24. oktober 2017, og at det angiveligt skulle v\xc3\xa6re i et samarbejde med storbanken Nordea. Den 24. oktober 2017 offentliggjorde Apple selv lanceringen i Danmark, i et samarbejde med bankerne Nordea og Jyske Bank. De offentliggjorde samtidigt at flere virksomheder som Circle K, 7-Eleven, Elgiganten, Hungry og Humac mm. var klar til at tage imod den nye betalingsl\xc3\xb8sning fra dag \xc3\xa9t._NEWLINE_Apple Pay vokser fortsat i Danmark. I februar 2018 offentliggjorde betalingsvirksomheden Clearhaus at de fremover vil tilbyde Apple Pay til sine danske og nordiske forretninger. Det betyder at danskerne vil kunne anvende Apple Pay i webshops. _NEWLINE_Den 2. april 2019 offentliggjorde en lang r\xc3\xa6kke pengeinstituter at de nu, eller senere i 2019 vil, underst\xc3\xb8tter Apple Pay i Danmark.\n_START_SECTION_\nTeknologi\n_START_PARAGRAPH_\nApple Pay er baseret p\xc3\xa5 tokens og kryptering. Derfor er Apple Pay en nem, hurtig og sikker m\xc3\xa5de at gennemf\xc3\xb8re betalinger p\xc3\xa5._NEWLINE_F\xc3\xb8rste gang en bruger opretter et kort i sin Wallet p\xc3\xa5 sin mobil, computer, tablet eller ur skal alle kortoplysninger indtastes. Herefter skal de aldrig bruges igen. I stedet laves en virtuel token, som bliver krypteret og gemmes p\xc3\xa5 enheden. Det vil sige at ingen f\xc3\xb8lsom information bliver gemt i skyen eller p\xc3\xa5 Apples servere \xe2\x80\x93 derfor er risikoen for misbrug af kortdata mindre end ved andre betalingsformer. _NEWLINE_Den virtuelle token kan kun tilg\xc3\xa5s via fingeraftryksl\xc3\xa6ser eller ansigtsgenkendelses-software p\xc3\xa5 enheden. Det vil sige at det er hurtigt og nemt for den retm\xc3\xa6ssige ejer at gennemf\xc3\xb8re en betaling, mens det er noget n\xc3\xa6r umuligt for andre at g\xc3\xb8re det._NEWLINE_Ved betaling i fysiske butikker virker Apple Pay som et kontaktl\xc3\xb8st kort. Det vil sige at \xc2\xa0Apple Pay kan bruges i alle kontaktl\xc3\xb8se betalingsterminaler der underst\xc3\xb8tter NFC._NEWLINE_N\xc3\xa5r du handler i en app eller webshop, som accepterer Apple Pay, vil du f\xc3\xa5 muligheden for at v\xc3\xa6lge denne betalingsform. S\xc3\xa5 snart du g\xc3\xb8r det, popper et Apple Pay check-out-vindue op p\xc3\xa5 din enhed. Her kan du hurtigt tjekke om bel\xc3\xb8bet stemmer og derefter bekr\xc3\xa6fte k\xc3\xb8bet ved at placere din finger p\xc3\xa5 touch ID\xe2\x80\x99et eller anvende ansigtsgenkendelse.'